作者：洪适
词牌/韵律：奉礼歌

paragraphs: 吹葭缇龠气潜分。
云采宜书壤效珍。
长日至，一阳新。
四时玉烛和匀。
物欣欣。
造化转洪钧。
郊之祭，孤竹管，六变舞云门。
自古严禋。
牺牲具，粢盛洁，豆笾陈。
衮龙陟降，币玉纷纶。
彻高阍。
灵之斿，神哉沛，排历昆仑。
九歌毕，盈郊瞻槱燎，斗转参横将旦，天开地辟如春。
清跸移轮。
阗然鼓吹相闻。
籋祥云。
欢胪八陛，厘逆三神。
圣矣吾君。
华封祝、慈宫万寿，椒掖多男，六合同文。